
I. PËRMBLEDHJE EKZEKUTIVE

Plani Integritetit përbën një instrument të luftës kundër korrupsionit, i cili i shërben institucionit nё identifikimin, vlerësimin dhe parandalimin e tërësisë së risqeve që cenojnë integritetin. Forcimi i integritetit dhe miratimi i masave sistematike antikorrupsion janë të rëndësishme në kuadër të reformave të administratës publike, për arsye se nëpërmjet tyre synohet të garantohet një administratë publike profesionale, me etikë, integritet dhe performancë të lartë. 

Plani Integritetit të Ministrisë së Financave për vitet 2024-2026, përfshin një analizë të vlerësimit të risqeve të integritetit në institucion, si dhe parashikon masa konkrete për zbatim, me qëllim përmirësimin e efikasitetit, transparencës, llogaridhënies, rritjen e besueshmërisë publike, si dhe arritjen e objektivave strategjike e specifike tё institucionit. Identifikimi dhe vlerësimi i risqeve është kryer kryesisht në fushën e menaxhimit financiar, transparencës, burimeve njerëzore, konsultimit publik, si dhe fusha të tjera të veprimtarisë së institucionit. 

Objektivat që synohet të arrihen nëpërmjet Planit të Integritetit janë si vijon: 

· Forcimi i transparencës dhe monitorimi i vazhdueshëm, duke siguruar rritjen e besueshmërisë publike;
· Burime njerëzore të kualifikuara, të qëndrueshme dhe me trajnime të përshtatshme për t’i rezistuar shkeljeve të integritetit; 
· Përmirësimi i kuadrit rregullator, me qëllim forcimin e integritetit në institucion.

Në përputhje me Kreun X të Planit të Integritetit, si dhe me Metodologjinë e Monitorimit të Planit për Institucionet e Qeverisjes Qendrore, Ministria e Financave ka hartuar Raportin e monitorimit për periudhën janar - qershor 2026, mbështetur në të dhëna të verifikueshme dhe transparente. Monitorimi i Planit të Integritetit është një fazë e rëndësishme, për arsye se shërben për të vlerësuar nëse risqet e identifikuara janë menaxhuar në mënyrë efektive, si dhe për të konstatuar nëse janë realizuar aktivitetet dhe masat e parashikuara në planin e veprimit. 

Raporti monitorimit të Planit të Integritetit për periudhën janar – qershor 2026, jep të dhëna mbi zbatimin e objektivave dhe masave të parashikuara për periudhën e kërkuar, progresin e zhvilluar në kuadër të rritjes së trasparencës, si dhe masat e ndërmarra për plotësimin dhe rishikimin e legjislacionit në fuqi, me qëllim përmirësimin dhe forcimin e integritetit.

Në Planin e Integritetit për periudhën janar – qershor 2026, janë parashikuar për zbatim 9 masa, ku rezulton se gjatë kësaj periudhe janë realizuar 7 masa dhe 2 masa janë në proces realizimi. Gjithashtu gjatë kësaj periudhe janë realizuar edhe 3 masa që nuk i përket këtij viti raportimi.  


II. QASJA VLERËSUESE

[bookmark: _Hlk175052095]Raporti monitorimit të zbatimit të Planit të Integritetit përmban një analizë të përgjithshme të performancës institucionale për t’i rezistuar shkeljeve të integritetit, ku përcaktohet niveli i realizimit të masave të parashikuara në plan, si dhe hapat konkretë që janë ndërmarrë nga drejtoritë përgjegjëse për përmbushjen e tyre brenda afatit.

III. METODOLOGJIA E VLERËSIMIT

Raporti monitorimit është hartuar në bazë të kontributit të drejtorive përgjegjëse të Ministrisë së Financave, për të cilat ka patur të parashikuara masa për zbatim për periudhën e kërkuar. Secila drejtori ka raportuar mbi statusin e realizimit të masave, nëse janë realizuar plotësisht, vijojnë të jenë në proces dhe veprimet konkrete që janë ndërmarrë për përmbushjen e tyre. Të dhënat e këtij raporti janë mbledhur nga Koordinatori i Integritetit, në përmbushje të rolit të tij, si personi i cakuar për hartimin e Raportit të monitorimit. 

Drejtoritë/personat përgjegjës që kanë raportuar janë si më poshtë vijon:

· Drejtoria e Përgjithshme e Borxhit Shtetëror;
· Drejtoria e Marrëveshjeve të Sigurimit të Ndihmës së Huaj;
· Drejtoria e Strategjisë, Regjistrimit, Shërbimit dhe Raportimit të Treguesve të Borxhit;
· Drejtoria e Apelimit Tatimor;
· Drejtoria e Harmonizimit të Menaxhimit Financiar, Kontrollit dhe Kontabilitetit;
· Drejtoria Mbështetëse e Zyrtarit Kombëtar Autorizues;
· Drejtoria e Avokatit të Tatimpaguesit;
· Drejtoria e Menaxhimit të Burimeve Njerëzore; 
· Koordinatori për Konsultimin Publik;
· Drejtoria e Procesimit te Biznesit.

IV. GJETJET E RAPORTIT 

Monitorimi i zbatimit të masave të parashikuara në Planin e Integritetit është një hap i rëndësishëm për të garantuar integritetin institucional. Konkretisht nëpërmjet hartimit të raportit të monitorimit synohet: 

· Mbikëqyrja e vazhdueshme e nivelit të zbatimit të masave të parashikuara në plan;
· Forcimi i llogaridhënies publike dhe transparencës në institucion, për të siguruar rritjen e besueshmërisë publike;
· Rishikimi dhe plotësimi i vazhdueshëm i legjislacionit ligjor në fuqi, me qëllim përmirësimin dhe forcimin e integritetit.                  

Nga të dhënat e drejtorive raportuese të Ministrisë së Financave, rezulton se: 

Në Planin e Integritetit për periudhën janar – qershor 2026, janë parashikuar për zbatim 9 masa, ku rezulton se gjatë kësaj periudhe janë realizuar 7 masa dhe 2 masa janë në proces realizimi. Gjithashtu gjatë kësaj periudhe janë realizuar edhe 3 masa që nuk i përket këtij viti raportimi.  













OBJEKTIVI 1

“FORCIMI I TRANSPARENCËS DHE MONITORIMI I VAZHDUESHËM,
DUKE SIGURUAR NIVELIN MË TË LARTË TË TRANSPARENCËS PËR PUBLIKUN”

“Forcimi i transparencës dhe monitorimi i vazhdueshëm, duke siguruar nivelin më të lartë të transparencës për publikun” përbën një ndër objektivat kryesor që synohet të përmbushet. Ky objektiv paraqet një rëndësi thelbësore, për arsye se nëpërmjet një procesi transparent, garantohet llogaridhënia dhe rritet besueshmëria publike mbi veprimtarinë e institucionit.

Me qëllim përmbushjen e këtij objektivi gjatë periudhës raportuese, janë realizuar masat si vijon: 


· Hartimi i Raportit të Konsultimit Publik për periudhën janar – qershor 2026. (Masa nr.1, e objektivit nr.1)

Ministria e Financave ka hartuar Raportin e Konsultimit Publik për periudhën janar – qershor 2026, i cili është publikuar në Regjistrin Elektronik të Njoftimit dhe Konsultimit Publik në linkun si vijon: https://konsultimipublik.gov.al/Konsultime/InstitucionReports/4 

Gjatë 6 mujorit të parë të vitit 2026, Ministria e Financave, ka realizuar konsultime publike për projektatet në zbatim të nenit 1 të ligjit nr.146/2014 “Për Njoftimin dhe Konsultimin Publik”, i cili përcakton procesin e konsultimit publik për projektligjet dhe projektdokumentet strategjike kombëtare. 

Gjatë kësaj periudhe janë miratuar në total 49 akte të propozuara nga Ministria e Financave, nga të cilat 5 akte janë bashkëpropozime të Ministrisë së Financave me ministritë e tjera. Ministria e Financave gjatë kësaj periudhe ka miratuar 4 akte objekt konsultimi publik, dhe ka realizuar në masën 100% konsultimin publik për të gjitha projektaktet e miratuara për periudhën e raportimit.

Aktet e miratuara për periudhën raportuese dhe për të cilat janë zhvilluar konsultime publike, janë: 

1. Projektligji “Për disa shtesa dhe ndryshime në ligjin nr.9917, datë 19.05.2008 “Për parandalimin e pastrimit të parave dhe financimit të terrorizmit”, i ndryshuar.
2. Projektligji “Për disa shtesa dhe ndryshime në ligjin nr. 25, datë 10.05.2018 “Për kontabilitetin dhe pasqyrat financiare”.
3. Projektligji “Për disa shtesa në ligjin nr.29/2023, “Për tatimin mbi të ardhurat”.
4.  Projektvendimi “Për miratimin e Programit të Reformave Ekonomike 2026-2028”.

Të gjitha projektaktet e miratuara për periudhën janar-qershor 2026 objekt i konsultimit publik, janë konsultuar nëpërmjet metodave të ndryshme të konsultimit. Metodat e  përzgjedhura për konsultim publik janë: 

· Regjistri Elektronik i Njoftimit dhe Konsultimit Publik aplikuar për 3 akte; 
· Konsultimi nëpërmjet postës elektronike aplikuar për 4 akte; 
· Konsultim nëpërmjet mekanizmit IPMG aplikuar për 1 akt; 
· Takime konsultative me prezencë apikuar për 3 akte.

Në 4 projektaktet e konsultuara, ka patur në total 23 palë interesi të përfshirë në procesin e konsultimit, nga të cilët 12 prej tyre kanë dhënë komente për përmirësimin e metejshëm të akteve të paraqitura për konsultim. 

Ministria e Financave, ka publikuar pas procesit të konsultimit publik të projektakteve, edhe raportet përkatëse individuale për rezultatet e konsultimit publik për secilin projektakt të publikuar në Regjistër, duke përmbushur parimin e reagueshmërisë dhe llogaridhënies së këtij procesi. 

Krahasuar me vitet e kaluara performanca institucionale e Ministrisë së Financave është me rritje, duke shënuar progres në rritjen e numrit të akteve të konsultuara ashtu si dhe në cilësinë e procesit. Metodat e përzgjedhura për konsultim dhe targetimi i duhur i palëve të interesit ka ndikuar në hartimin e politikave dhe legjislacionit më cilësor, gjithëpërfshirës dhe efikas. Përmirësimet në këtë proces janë tregues i zhvillimit të një qasje të integruar për planifikimin dhe menaxhimin e konsultimeve publike për projektaktet dhe politikat e Ministrisë së Financave, si një hap thelbësor për përmirësimin e transparencës dhe llogaridhënies. 

Digjitalizimi i procesit të konsultimit ka bërë të mundur rritjen e pjesmarrjes së publikut nëpërmjet Regjistrit Elektronik të Njoftimit dhe Konsultimit Publik, të cilët gjatë këtij 6-mujori kanë përcjellë komentet e tyre jo vetëm në RENJKP por edhe ne adresën elektronike të koordinatorit për Konsultimin Publik për Ministrinë e Financave.

Gjatë periudhës Janar-Qershor 2026 në Drejtorinë e Apelimit Tatimor janë regjistruar 757 ankime të reja, të cilat të kategorizuara sipas natyrës së ankimit, janë si më poshtë:

	Lloji i ankimit
	Numri


	Raportet e kontrollit

	120

	Gjobat për mosdorëzimin në afat të DIVA-s

	297

	Shtimi i përgjegjësive tatimore të TVSH-së dhe tatimit mbi fitimin

	51

	Gjobat dhe kamatëvonesat e enteve publike

	15

	Këstet e tatim fitimit/korporative dhe gjobat për mospagimin në afat të tyre

	109

	Gjoba të tjera (moslëshim fature, mosdeklarim në afat, mosdeklarim të punonjësve, mospagim në afat, etj.)

	165



Drejtoria e Apelimit Tatimor gjatë kësaj periudhe raportimi ka nxjerrë 489 vendime, brenda afatit të përcaktuar në legjislacionin specifik.

Publikimi i vendimeve për qëndrimet për çështje specifike të Drejtorisë së Apelimit Tatimor bëhet në faqen zyrtare të Ministrisë së Financave. Publikimet e fundit nga kjo drejtori janë kryer në muajin janar 2026, ku janë publikuar vendimet e reja për qëndrimet e Drejtorisë së Apelimit Tatimor gjatë vitit 2025. Për vitin 2026, sipas planit të punës së këtij viti, evidentimi dhe publikimi i vendimeve të reja për qëndrimet e Drejtorisë së Apelimit Tatimor për çështje specifike do të kryhet në datë 31 Janar 2027, në faqen zyrtare të Ministrisë së Financave. Ky publikim do të kryhet në linkun si vijon: https://financa.gov.al/apelimi-tatimor/
Gjatë periudhës janar–qershor 2026, Drejtoria Mbështetëse e Zyrtarit Kombëtar Autorizues ka zbatuar masën nr.4 të këtij objektivi, duke kontribuar në forcimin e transparencës institucionale dhe monitorimit të vazhdueshëm të proceseve të menaxhimit të fondeve të Bashkimit Evropian. Nëpërmjet koordinimit të rregullt dhe shkëmbimit të vazhdueshëm të informacionit ndërmjet strukturave IPA/IPARD, është synuar rritja e llogaridhënies, garantimi i një vendimmarrje të informuar dhe përmirësimi i transparencës në proceset e zbatimit të programeve.
Në bashkëpunim me ZKA-në, Drejtorinë e Fondit Kombëtar, Autoritetin Menaxhues IPARD dhe Agjencinë IPARD janë zhvilluar takime të rregullta koordinuese dhe komunikime të vazhdueshme, të cilat kanë mundësuar monitorimin sistematik të progresit, adresimin në kohë të çështjeve prioritare dhe ndjekjen e zbatimit të detyrave sipas afateve të përcaktuara.
Një fokus i veçantë i bashkëpunimit ndërinstitucional ka qenë përgatitja e dokumentacionit në kuadër të paketës së marrjes së besimit për Programin IPARD III. Në këtë proces është siguruar koordinimi ndërmjet strukturave përgjegjëse për ndjekjen e detyrave, monitorimin e progresit dhe adresimin e kërkesave të Komisionit Evropian, duke forcuar transparencën, gjurmueshmërinë e proceseve vendimmarrëse dhe përputhshmërinë me kërkesat e kuadrit rregullator të Bashkimit Evropian.
Gjithashtu, ka vijuar monitorimi dhe rishikimi i proceseve kryesore të sistemit të kontrollit të brendshëm, duke përfshirë përditësimin e manualeve dhe procedurave, ndjekjen e planeve të veprimit, monitorimin e risqeve, administrimin e parregullsive, trajtimin e vakancave dhe çështjeve që lidhen me motivimin, optimizimin dhe qëndrueshmërinë e stafit. Këto masa kanë kontribuar në rritjen e efektivitetit të sistemit të kontrollit të brendshëm dhe në garantimin e përputhshmërisë me kërkesat e Programit IPARD III.
Në kuadër të monitorimit të vazhdueshëm, situata e zbatimit të programeve është pasqyruar rregullisht në takimet teknike dhe forumet koordinuese, përfshirë Komitetin e Katërt Monitorues të IPARD III si dhe Komitetin Monitorues për IPA III. Në këto forume janë analizuar progresi i arritur, problematikat e evidentuara, gjetjet e monitorimit dhe masat korrigjuese të nevojshme për të siguruar vijimësinë dhe efektivitetin e procesit të marrjes së besimit, si dhe për të mbështetur një proces vendimmarrës të bazuar në evidenca.
Në përputhje me kërkesat e kuadrit të menaxhimit të programeve IPA III dhe IPARD III, ka vijuar monitorimi sistematik i progresit të zbatimit të aktiviteteve dhe masave të planifikuara, nëpërmjet analizimit të informacionit të raportuar nga strukturat përgjegjëse, evidentimit të problematikave dhe ndjekjes së masave korrigjuese. Ky proces ka mbështetur raportimin periodik, vendimmarrjen e informuar dhe përdorimin efektiv, transparent dhe të përgjegjshëm të fondeve të BE.
Procesi i monitorimit është mbështetur në mbledhjen dhe analizimin e të dhënave, shkëmbimin e vazhdueshëm të informacionit dhe raportimin periodik ndërmjet strukturave IPA/IPARD, duke garantuar gjurmueshmërinë e proceseve, forcimin e llogaridhënies dhe identifikimin në kohë të çështjeve që kërkojnë masa përmirësuese. Kjo ka kontribuar në konsolidimin e një sistemi menaxhimi dhe kontrolli të bazuar në evidenca, në përputhje me standardet dhe kërkesat e BE.
Gjithashtu, në funksion të rritjes së transparencës institucionale, ka vijuar bashkëpunimi ndërmjet strukturave përgjegjëse për zbatimin e kërkesave të BE në fushën e komunikimit dhe vizibilitetit, duke mbështetur informimin e publikut dhe palëve të interesuara mbi programet e financuara nga BE, rezultatet e arritura dhe përdorimin transparent të fondeve, në përputhje me kërkesat e programeve IPA III dhe IPARD III.
Paralelisht, ka vijuar bashkëpunimi ndërmjet strukturave IPA dhe IPARD për hartimin dhe zbatimin e Retention Policy, me synim forcimin e kapaciteteve institucionale, rritjen e motivimit dhe stabilitetit të burimeve njerëzore të angazhuara në menaxhimin e fondeve të Bashkimit Evropian.
Si pjesë e këtij procesi, është forcuar bashkëpunimi me Komisionin Evropian dhe Zyrën Evropiane Kundër Mashtrimit (OLAF), në funksion të monitorimit të vazhdueshëm të sistemeve të menaxhimit dhe kontrollit, forcimit të mekanizmave për parandalimin, zbulimin dhe trajtimin e parregullsive dhe mashtrimeve, si dhe mbrojtjes së interesave financiare të Bashkimit Evropian. Ky bashkëpunim ka kontribuar në rritjen e transparencës, integritetit institucional, llogaridhënies dhe përputhshmërisë së vazhdueshme me standardet e Bashkimit Evropian.

OBJEKTIVI 2

“BURIME NJERËZORE TË KUALIFIKUARA, TË QËNDRUESHME
 DHE ME TRAJNIME TË PËRSHTATSHME PËR T’I REZISTUAR SHKELJEVE TË INTEGRITETIT”

Forcimi i sistemit të menaxhimit të burimeve njerëzore në institucion është shumë i rëndësishëm për një administratë publike efikase, transparente dhe të përgjegjshme në të gjitha nivelet. Në këtë drejtim, synohet të garantohet një proces transparent për plotësimin e vendeve vakante, duke u mbështetur në parimet e shanseve të barabarta, mosdiskriminimit, meritës, profesionalizmit dhe paanësisë politike.   

Gjithashtu nëpërmjet këtij objektivi synohet kryerja e trajnimeve të vazhdueshme me qëllim forcimin e integritetit të punonjësve, njohja me rregullat e etikës si dhe përmirësimi i njohurive të punonjësve, sipas fushës së veprimtarisë së ministrisë. Me qëllim përmbushjen e këtij objektivi gjatë periudhës raportuese, janë realizuar masat si vijon:

Lidhur me kryerjen e trajnimeve nga Drejtoria e Apelimit Tatimor në bashkëpunim me Qendrën e Trajnimit të Administratës Tatimore dhe Doganore, Drejtoria e Apelimit Tatimor ka raportuar se këto trajnime do të vijojnë të kryhen në vazhdim, në përmbushje të Planit të Veprimit të vitit 2026. 

Lidhur me masën nr.2, të këtij objektivi, gjatë periudhës raportuese stafi i Drejtorisë së Përgjithshme të Financimeve dhe Kontraktimeve të Fondeve të BE-së, BB-së dhe Donatorëve të tjerë, ka marrë pjesë në trajnimet si më poshtë vijon:

· “National Employment and Skills Agency Direct Grant Workshop” zhvilluar në datat 03.02.2026 – 04.02.2026.
· “Introduction training for Albanian IPA Authorities” zhvilluar në datat 25.02.2026- 27.02.2026. 
· “Kontrolli i brendshëm financiar publik” zhvilluar në datat 18.03.2026 – 19.03.2026.
· “PRAG Service Contracts – Preparation of Tender Documents” zhvilluar në datat 25.03.2026 – 26.03.2026.
· “Training for PRAG Supply Contracts - preparation of Tender Documents and Market Research” zhvilluar në datat 15.04.2026 – 16.04.2026.
· “Online Regional Workshop on Role of AFCOS in Protecting EU Financial Interests” zhvilluar në datë 17.04.2026. 
· “On Decommitment” zhvilluar në datë 17.04.2026.
· “Training on PRAG Service and Supply Contracts - Tender Evaluation and Contracting” zhvilluar në datat 21.04.2026 – 22.04.2026.
· “Tajnim mbi kontratat e granteve, përgatitja, vlerësimi dhe kontraktimi” zhvilluar në datat 04.05.2026 – 05.05.2026. 
· “Training on Practical Guide to Contract Procedures for EC External Actions” (PRAG) zhvilluar në datat 18.05.2026 – 19.05.2026. 
· “Training on implementation of service contracts” zhvilluar në datat 21.05.2026 – 22.06.2026. 
· “Training on Grant Contracts Implementation” zhvilluar në datat 25.05.2026 – 26.06.2026. 
· “Implementation of Supply Contracts” zhvilluar në datat 24.06.2026 – 25.06.2026. 

Drejtoria Mbështetëse e Zyrtarit Kombëtar Autorizues për përmbushjen e masës nr.3 të këtij objektivi, ka ndërmarrë hapa konkretë për adresimin e nevojave të strukturës, me qëllim përditësimin e vazhdueshëm të njohurive dhe rritjen e profesionalizmit të stafit, ku janë ofruar dhe ndjekur trajnime të dedikuara që lidhen drejtpërdrejt me funksionet dhe përgjegjësitë e pozicioneve përkatëse. Gjatë periudhës janar-qershor 2026, stafi i Drejtorisë Mbështetëse të Zyrtarit Kombëtar Autorizues dhe strukturave të lidhura me menaxhimin e fondeve IPA/IPARD ka marrë pjesë në trajnimet e organizuara nga institucione dhe programe të ndryshme mbështetëse, përfshirë TAIEX, DG AGRI/Komisionin Evropian, CEF, IBFM, EUSFAM, ASPA, ReSPA dhe institucione të tjera ndërkombëtare.

Konkretisht, stafi IPARD ka marrë pjesë në trajnime dhe aktivitete që lidhen me forcimin e kapaciteteve institucionale për zbatimin e masës 11 të Programit IPARD III, si dhe vizitën studimore TAIEX mbi IPARD, të zhvilluar në Zagreb, Kroaci, me mbështetjen e asistencës teknike. 

Sa i përket stafit IPA, trajnimet e ndjekura kanë mbuluar fusha të rëndësishme si menaxhimi i projekteve, procedurat PRAG, zbatimin e kontratave të granteve, si dhe forcimin e kapaciteteve për zgjerimin e BE-së, politikat e BE-së, mekanizmat e financimit dhe zhvillimin strategjik.

Këto aktivitete formuese kanë kontribuar në përmirësimin e njohurive profesionale të stafit të kësaj drejtorie, forcimin e kapaciteteve operacionale dhe rritjen e përputhshmërisë me kërkesat e sistemit IPA/IPARD. Në tërësi, masat e ndërmarra në drejtim të plotësimit të vakancave dhe zhvillimit profesional të stafit kanë ndihmuar në rritjen e efikasitetit institucional, përmirësimin e cilësisë së performancës dhe forcimin e qëndrueshmërisë së burimeve njerëzore në kuadër të zbatimit të programeve të financuara nga Bashkimi Evropian.

Gjithashtu gjatë periudhës së raportimit, pozicionet vakante në këtë drejtori janë plotësuar në mënyrë të vazhdueshme, sipas procedurave të ligjit të shërbimit civil. Në faqen zyrtare të Departamentit të Administratës Publike janë publikuar në mënyrë transparente njoftimet duke filluar nga thirrja për shpalljen e vendeve vakante, ku janë evidentuar kriteret që duhet të përmbushen nga kandidatët aplikues, dokumentacioni dhe afati dorëzimit, si në rastin e lëvizjes paralele ashtu edhe pranimit në shërbimin civil. Linku në të cilin janë publikuar në mënyrë transparente të gjitha njoftimet që nga faza e parë e shpalljeve të procedurave deri në fazën përfundimtare është si vijon:
· https://rekrutimi.administrata.al/shpalljet/shfaq/7044 
· https://rekrutimi.administrata.al/shpalljet/shfaq/7045 
· https://rekrutimi.administrata.al/shpalljet/shfaq/7042 
· https://rekrutimi.administrata.al/shpalljet/shfaq/7429 

Lidhur me realizimin e masës nr. 4, gjatë periudhës janar -qershor 2026, stafi i Ministrisë së Financave përveç trajnimeve profesionale ka marrë pjesë edhe në trajnimet e zhvilluara mbi etikën dhe integritetin, organizuar nga Shkolla Shqiptare e Administratës Publike (ASPA). 

Konkretisht lidhur me këtë masë janë zhvilluar trajnimet si vijon:

· “Etika dhe integriteti në Administratën Publike”, zhvilluar në datë 28.1.2026.
· “Sjellja organizative në administratën publike: motivimi, komunikimi dhe menaxhimi i ndryshimit”, zhvilluar në datat 24.03.2026 – 25.03.2026. 

Gjatë periudhës janar–qershor 2026, Drejtoria e Procesimit të Biznesit ka vijuar aktivitetet për ngritjen e kapaciteteve të përdoruesve të Sistemit Informatik Financiar të Qeverisë, nëpërmjet zhvillimit të trajnimeve të dedikuara për stafin e institucioneve me akses të drejtpërdrejtë në sistem, si dhe për përdoruesit e degëve të thesarit në rrethe.

Trajnimet janë fokusuar në përdorimin e moduleve kryesore të Sistemit Informatik Financiar të Qeverisë, konkretisht: Moduli i Urdhrave të Blerjes, Moduli i të Pagueshmëve, Moduli i të Ardhurave dhe Libri i Madh i Kontabilitetit. Qëllimi i këtyre trajnimeve është forcimi i njohurive të përdoruesve, rritja e aftësive për ekzekutimin e proceseve të punës dhe përdorimin efektiv të raporteve financiare në Sistemin Informatik Financiar të Qeverisë.

Gjatë kësaj periudhe janë trajnuar 11 përdorues, të cilët i përkasin institucioneve të Ministrisë së Ekonomisë dhe Inovacionit, Ministrisë së Mbrojtjes, Bashkisë Tiranë, Degës së Thesarit Dibër. Trajnimet janë zhvilluar në Ministrinë e Financave, bazuar në kërkesat specifike të paraqitura nga institucionet dhe degët e thesarit përkatëse.

Në vijim të mbështetjes së institucioneve në përdorimin e Modulit të Aseteve Fikse në Sistemin Informatik Financiar të Qeverisë, Drejtoria e Procesimit te Biznesit ka zhvilluar gjithashtu trajnime për institucionet që kanë përfunduar ose janë në proces të migrimit të të dhënave të aktiveve fikse në sistem.

Gjatë periudhës janar–qershor 2026 janë trajnuar 13 përdorues nga institucionet e Ministrisë së Financave, Ministrisë së Ekonomisë dhe Inovacionit, Ministrisë së Bujqësisë dhe Zhvillimit Rural, Ministrisë së Brendshme, Ministrisë së Infrastrukturës dhe Energjisë, Bashkisë Tiranë, Bashkisë Durrës, AZHBR.

Këto trajnime synojnë sigurimin e përdorimit korrekt dhe efikas të funksionaliteteve të Modulit të Aseteve Fikse, si dhe mbështetjen e procesit të migrimit dhe veprimeve me aktivet fikse në Sistemin Informatik Financiar të Qeverisë. 

Me qëllim përmirësimin e mëtejshëm të njohurive, gjatë periudhës së raportimit, stafi i Drejtorisë së Marrëveshjeve dhe Sigurimit të Ndihmës së Huaj ka marrë pjesë në trajnimet si më poshtë vijon: 

· Edukimi i vazhdueshëm ligjor 1 – Hyrje në Standardet Ndërkombëtare të Punës Qendra Ndërkombëtare e Trajnimit e Organizatës Ndërkombëtare të Punës (ITCILO), zhvilluar në datë 23.02.2026. 
· “Kuptimi dhe administrimi i duhur i procedurave administrative”, zhvilluar në datat 02.03.2026 – 03.03.2026, nga Shkolla Shqiptare e Administratës Publike.
· “Sjellja Organizative”, zhvilluar në datë 26.03.2026. 
· “Sistemi i Menaxhimit të Informacionit në Administratën Publike” zhvilluar në datat 08.04.2026 – 09.04.2026, nga Shkolla Shqiptare e Administratës Publike.
· “Trajtimi i rasteve konkrete të konfliktit të interesit” zhvilluar në datë 21.04.2026, nga Shkolla Shqiptare e Administratës Publike.
· “Integrimi gradual i Shqipërisë në fushat e sundimit të ligjit, të drejtave të njeriut dhe funksionimit të institucioneve” zhvilluar në datë 27.04.2026.
· "Promovimi nga Bashkimi Evropian i të Drejtave të Njeriut në Epokën Dixhitale në Shqipëri" Fakulteti i Drejtësisë, Universiteti i Tiranës, zhvilluar në datat 04.05.2026 – 08.05.2026. 
· “Kuptoni se si Inteligjenca Artificiale ndikon tek ju dhe institucionet tuaja publike”, zhvilluar në datë 11.05.2026. 
· “Planifikimi individual dhe vjetor i konsultimit publik të drafteve të akteve” zhvilluar në datë 12.05.2026. 
· “Masterclass mbi Inteligjencën Artificiale” Qendra Ndërkombëtare e Trajnimit e Organizatës Ndërkombëtare të Punës (ITCILO), zhvilluar në datë 13.05.2026. 
· “Menaxhimi i rrezikut kibernetik” zhvilluar nga Autoriteti Kombëtar për Certifikimin Elektronik dhe Sigurinë Kibernetike në datë 14.05.2026. 
· “Planifikimi Strategjik” zhvilluar në datë 15.05.2026. 
· “Hyrje në Krimin Kibernetik” zhvilluar në datë 18.05.2026.
· “Rreziqet e Inteligjencës Artificiale për Sigurinë Kibernetike” zhvilluar në datë 25.05.2026. 

Për periudhën janar- qershor 2026, stafi i Drejtorisë së Strategjisë, Regjistrimit, Shërbimit dhe Raportimit të Treguesve të Borxhit është trajnuar si më poshtë vijon:
· “Financial Programing Policies”, zhvilluar në datat 09.02.2026- 20.02.2026, leksione të avancuara mbi parashikimin makroekonomik, duke përdorur një mjet profesional parashikimi të ndërtuar mbi të dhëna reale të një vendi dhe prezantime analitike me fokus në rekomandime konkrete politike. 
· “Macroeconomic Diagnostic”, zhvilluar në datat 20.04.2026- 01.05.2026, leksione të avancuara mbi parashikimin makroekonomik me ushtrime praktike në grup, duke përdorur një mjet profesional parashikimi të ndërtuar mbi të dhëna reale të një vendi dhe fokus në analizimin e perspektivave afatmesme të ekonomisë dhe hartimin e masave për të përballuar rreziqet dhe dobësitë duke fituar mjete praktike për analizë makroekonomike.
· “Shkëmbimi Eksperiencave për Borxhin Shtetëror dhe Menaxhimin e Riskut”, zhvilluar në datat 12.06.2026 – 13.06.2026, me fokus në menaxhimin e detyrimeve kontigjente (Contingent Liabilities), duke trajtuar identifikimin dhe klasifikimin e tyre sipas dimensioneve kryesore dhe detyrimeve të lidhura me borxhin dhe forma të tjera të riskut.
· “Politikat e Ekonomisë së Zbatuar”, zhvilluar në datat 07.06.2026 – 03.07.2026. Ky trajnim është gjithëpërfshirës duke mbuluar konceptet dhe politikat makroekonomike, çështjet e sektorit financiar, politikën tregtare, sistemin politik dhe ekonomik. 

Lidhur me plotësimin e vendeve vakante në Drejtorinë e Avokatit të Tatimpaguesit, në faqen zyrtare të Departamentit të Administratës Publike gjatë muajit mars është publikuar thirrja për shpalljen e 2 (dy) vendeve vankande, duke evidentuar kriteret që duhet të përmbushen, dokumentacioni dhe afati dorëzimit, si në rastin e ngritjes në detyrë, lëvizjes paralele ashtu edhe pranimit në shërbimin civil, konkretisht janë shpallur vendet vankante në linkun si vijon: https://rekrutimi.administrata.al/shpalljet/shfaq/7211 

Sipas rezultateve të procesit të zhvilluar, është plotësuar 1 vend vankant në pozicionin specialist në Drejtorinë e Avokatit të Tatimpaguesit, linku si vijon:  
https://rekrutimi.administrata.al/shpalljet/shfaq/7211/1/3 

Lidhur me masën nr.8 të këtij objektivi, Drejtoria e Menaxhimit të Burimeve Njerëzore në bashkëpunim me Departamentin e Administratës Publike ka realizuar procedurat e konkurimit për plotësimin e pozicioneve vakante të Ministrisë së Financave, ku rezulton se janë plotësuar 33 pozicione pune vakante për periudhën janar-qershor 2026. Në faqen zyrtare të Departamentit të Administratës Publike janë publikuar në mënyrë transparente njoftimet duke filluar nga thirrja për shpalljen e vendeve vakante, ku janë evidentuar kriteret që duhet të përmbushen nga kandidatët aplikues, dokumentacioni dhe afati dorëzimit, si në rastin e ngritjes në detyrë, lëvizjes paralele ashtu edhe pranimit në shërbimin civil. Gjithashtu në këtë faqe është publikuar çdo njoftim lidhur me këto procedura deri në fazën përfundimtare të shpalljes së kandidatëve fitues. Linku në të cilin janë publikuar në mënyrë transparente të gjitha njoftimet që nga faza e parë të shpalljeve së procedurave deri në fazën përfundimtare është si vijon: https://rekrutimi.administrata.al/shpalljet 

Gjatë periudhës së raportimit lidhur me masën nr.9 të planit, pozicionet vakante edhe në Drejtorinë e Apelimit Tatimore janë plotësuar në mënyrë të vazhdueshme,sipas procedurave të ligjit të shërbimit civil. Në faqen zyrtare të Departamentit të Administratës Publike është publikuar thirrja për shpalljen e 2 vendeve vakante në këtë drejtori, konkretisht: 

· 1 specialisht në Sektorinë e Apelimit të Dënimeve, linku si vijon: https://rekrutimi.administrata.al/shpalljet/shfaq/7218 
· 1 specialist në Sektorin e Apelimit të Akteve, linku si vijon: https://rekrutimi.administrata.al/shpalljet/shfaq/7218 

Sipas rezultateve të procesit të zhvilluar, është plotësuar vendi vankant në pozicionin specialist në Sektorin e Apelimit të Akteve, në Drejtorinë e Apelimit Tatimor. 

OBJEKTIVI  3

“PËRMIRËSIMI I KUADRIT RREGULLATOR, ME QËLLIM FORCIMIN E INTEGRITETIT NË INSTITUCION”

Ky objektiv thekson rëndësinë e rishikimit dhe përmirësimit në mënyrë të vazhdueshme të kuadrit rregullator, me qëllim forcimin e integritetit në institucion. Përmirësimi dhe rishikimi i vazhdueshëm i kuadrit rregullator ndikon në rritjen e efikasitetit, transparencës, llogaridhënies e besueshmërisë publike, si dhe arritjen e objektivave strategjike e specifike tё institucionit. 

Me qëllim realizimin e këtij objektivi janë përmbushur masat si më poshtë vijon:

Struktura e harmonizimit të Menaxhimit Financiar dhe Kontrollit pranë Ministrisë së Financave, në raportin e fundit të performacës të vitit 2025 është shprehur se ministritë e linjës, institucionet e qeverisë qendrore dhe njësitë e qeverisjes vendore, përgjithësisht kanë ngritur sisteme të Menaxhimit Financiar dhe Kontrollit dhe struktura të auditimit të brendshëm në përputhje me kuadrin ligjor në fuqi, duke siguruar përgjegjësinë menaxheriale, ndarjen e qartë të detyrave, procedura të dokumentuara administrative dhe aplikimin e mekanizmave të kontrollit të bazuar në risk, të integruar në proceset e përditshme të menaxhimit.

Mekanizmat efektiv të koordinimit ndërmjet nivelit qendror dhe institucioneve zbatuese sigurohen përmes një cikli të strukturuar dhe të përsëritur raportimi vjetor. Të gjitha institucionet publike raportojnë çdo vit në Ministrinë e Financave mbi funksionimin e sistemeve të tyre të kontrollit të brendshëm, duke dorëzuar një pyetësor vetëvlerësimi mbi zbatimin e Menaxhimit Financiar dhe Kontrollit, një deklaratë sigurie, një raport vjetor mbi Menaxhimin Financiar dhe Kontrollin, si dhe një plan vjetor për zhvillimin e Menaxhimit Financiar dhe Kontrollit. Ky proces raportimi është i rregulluar dhe verifikohet sipas kërkesës së Udhëzimit Nr.2, datë 26.01.2024, “Mbi paraqitjen e deklaratës dhe raportit vjetor për funksionimin e sistemit të kontrollit të brendshëm në entet publike”. 

Me urdhrin e Ministrit të Financave Nr. 49/1, datë 21.10.2025, është miratuar Metodologjia e vlerësimit të performancës së sistemeve të kontrollit të brendshëm në njësitë e qeverisjes së përgjithshme. Kjo metodologji e rishikuar përmirëson cilësinë, besueshmërinë dhe krahasueshmërinë e vetëvlerësimeve institucionale dhe e zhvendos fokusin drejt performancës së orientuar nga rezultatet e sistemit.

Të dhënat dhe provat e raportuara nga institucionet analizohen nga Njësia e Harmonizimit Qendror për Menaxhimin Financiar dhe Kontrollin dhe konsolidohen në Raportin Vjetor te performancës së NJQP të përgatitur nga Ministria e Financave, i cili reflekton nivelin e zbatimit dhe performancës së arritur nga institucionet bazuar në indikatorë të paracaktuar dhe ofron një vlerësim të bazuar në prova mbi pikat e forta dhe dobësitë sistemike. 

Për të siguruar transparencë, besueshmëri dhe verifikim efektiv të informacionit të raportuar, çdo vit rreth 20 institucione publike përzgjidhen për një vlerësim cilësor të thelluar të sistemeve të tyre të kontrollit të brendshëm. Këto vlerësime kryhen në përputhje me Urdhrin nr. 311, datë 23.12.2020, mbi miratimin e Metodologjisë për Vlerësimin e Cilësisë së Sistemeve të Kontrollit të Brendshëm, të ndryshuar. Rezultatet e këtyre vlerësimeve përdoren për të verifikuar informacionin e vetëraportuar, për të identifikuar mangësitë e përsëritura dhe për të informuar masa korrigjuese të synuara dhe veprime për ngritjen e kapaciteteve. 

Megjithatë, domosdoshmëria për përmirësime/rregullime sa i përket raportimit në kohë dhe cilësi është vërejtur në disa institucione, kryesisht në nivelin e qeverisjes vendore dhe shoqëritë aksionere. Kërkohet forcimi i llogaridhënies menaxheriale dhe integrimi i menaxhimit të riskut në vendimmarrje, përmes delegimit efektiv, përmirësimit të dokumentimit, rritjes së rolit monitorues të NJQH dhe ristrukturimit të strukturave të harmonizimit. Standardizimi dhe forcimi i zbatimit të Menaxhimit Financiar dhe Kontrollit në të gjitha NJQP, përfshirë sh.a., përmes përmirësimit të procedurave, mekanizmave të raportimit dhe rritjes së kapaciteteve (trajnim i detyrueshëm dhe mbështetje metodologjike). Me përfundimin e hartimit të performancës, hartohet një listë me NJQP dhe sh.a të cilat kanë problematika në funksionimin e sistemit të MFK-së dhe raportimin e tij. Gjithashtu kryhet një plan vlerësimi cilësie me bazë riskun dhe një plan trajnimi sipas rezultatit të performancës dhe vlerësimit të cilësisë. 
 
Procesi i zbatimit të një sistemi efektiv të kontrollit të brendshëm është mbështetur edhe nëpërmjet përmirësimit të bazës ligjore të fushës. Në përgjithësi, kapaciteti administrativ dhe institucional i Shqipërisë për të zbatuar masat e Menaxhimit Financiar dhe Kontrollit përmbush detyrimet që burojnë nga anëtarësimi në BE. 

Sipas planit të veprimit për vitin 2026, u miratua Udhëzimi nr.12 datë 1.6.2026, “Për zbatimin e procedurave të përgatitjes së deklaratës së sigurisë, procedurave të auditimit të brendshëm, kontrollit të brendshëm, procedurave për verifikimin e rasteve të mundshme të konfliktit të interesit, parregullsive, mashtrimeve, korrupsionit apo aktiviteteve të tjera të paligjshme, në kuadër të instrumentit RGF-së”. Udhëzimi u hartua në bashkëpunim me TAIEX (Technical Assistance and Information Exchange), instrument i BE për forcimin e kapaciteteve institucionale në vendet kandidate dhe për mbështetjen e përafrimit me legjislacionin dhe standardet e BE-së dhe harmonizim me kërkesat e RGF dhe raportim periodik.

Një tjetër funksion është ndërgjegjësimi i njësive publike mbi rolin dhe rëndësinë e zbatimit të sistemit të kontrollit, nëpërmjet monitorimit dhe vlerësimit të vazhdueshëm, asistencës teknike dhe trajnimeve që ofrohen. Për këtë arsye, është rekomanduar prioritizimi i sistemit të përgjegjshmësisë menaxheriale duke zbatuar instrumentin e delegimit të përgjegjësive menaxheriale me qëllim përmirësimin e llogaridhënies menaxheriale dhe gjithashtu duke konsideruar edhe metoda të tjera ndihmëse që mund të përdoren për ndërgjegjësim. 

Aktualisht janë në proces, zbatimi i aktiviteteve për hartimin e instrumenteve të menaxhimit financiar dhe kontrollit (MFK) dhe procedurave të delegimit në kuadër të dhënies së asistencës teknike në njësitë e qeverisjes së përgjithshme (5 njësi çdo vit);
[bookmark: _Hlk226100548]Ka filluar nisma e ristrukturimit dhe forcimit të kapaciteteve të DH/MFK. Me përfundimin e hartimit të performancës, hartohet një listë me NJQP të cilat kanë problematika në funksionimin e sistemit të Menaxhimit Financiar dhe Kontrollit dhe raportimin e tij. Do të kryhet një plan vlerësimi cilësie me bazë riskun dhe një plan trajnimi sipas rezultatit të performancës dhe vlerësimit të cilësisë. Gjithashtu do të evidentohet vakumi ligjor përfshirë dhe metodologjitë e vlerësimit. Gjatë kësaj periudhe ka përfunduar hartimi raportit të Kontrollit të Brendshëm Financiar Publik, në të cilin është kryer analiza e funksionimit të MFK-së përfshirë dhe sh.a.
 
Gjithashtu përmirësimi i kuadrit rregullator mbi inventarizimin dhe vlerësimin e aktiveve në sektorin publik (në kuadër të reformës mbi zhvillimin e kontabilitetit të sektorit publik bazuar në IPSAS), do vijojë të kryhet pas miratimit të ligjit për kontabilitetin publik. 
 

1. KONKLUZIONE DHE REKOMANDIME 

Raporti monitorimi është kryer në përputhje me Metodologjinë e Monitorimit të Planit për Institucionet e Qeverisjes Qendrore, miratuar me urdhër të Ministrit të Drejtësisë nr.553, datë 30.09.2021,“Për miratimin e metodologjisë së monitorimit të Planit të Integritetit për institucionet e qeverisjes qendrore”. Në përmbyllje të këtij raporti monitorimi për periudhën janar – qershor 2026, rezulton se:

· Ministria e Financave ka vijuar me përmbushjen e masave të parashikuara në Planin e Integritetit.
· Janë realizuar trajnime të vazhdueshme me qëllim forcimin e integritetit të punonjësve, si dhe përmirësimin e njohurive të tyre, sipas fushës së veprimtarisë së ministrisë.
· Hartimi i Raportit të Konsultimit Publik për periudhën janar -qershor 2026 dhe publikimi në faqen zyrtare të Ministrisë së Financave.
· Plotësimi i vendeve vakante të ministrisë, në bashkëpunim me Departamentin e Administratës Publike sipas një procesi transparent dhe të drejtë, mbështetur në parimet e shanseve të barabarta, mosdiskriminimit, meritës, profesionalizmit dhe paanësisë politike. 
· Ministria e Financave po vijon me angazhimin maksimal për realizimin e masave të tjera të parashikuara në plan, brenda afateve të caktuara. 

2. ANEKS

Aneksi i raportimit të informacionit nga njësitë kontribuese.
Statusi zbatimit të masave 
për PERIUDHëN 
JANAR-QERSHOR 

